  Виталий Пронин Ижысь В. Сивков нимо урамын интыяськем Лятушевичлэн коркаяз литературной музей усьтыны ӧдъяло. З. Лятушевичлэн коркаезФото: izh.ru Мезонинэн одӥг этажъем юртэз Захарий Осиевич Лятушевич протоиерейлы пуктӥз Семён Дудин архитектор 1807-тӥ арын. Бӧрысь татын заводысь чиновникъёс улӥзы. Революция бере со Калык армилэн штабез но Егит пролетарийлэн коркаез вал. Пӧртэм вакытъёсы та юртын интыяськизы аптека, банк, музей, хранилище. 1995-тӥ арын коркаез Россиысь культурной наследилэн объектъёсыз пӧлы пыртӥзы. Берло дыре Лятушевичлэн коркаез аналтэмын вал. Али сое тупатъяны-выльдыны дасясько. Культурая министр Владимир Соловьёв верамъя, выльдэм юртын литературной музей усьтыны чакламын. Министр пусйиз: литературалы сӥзем музей Ижкарлы туж кулэ. Элькунамы трос адӟымон гожъяськисьёс, нош З. Лятушевич ачиз югдытӥсь но кылбурчи вал. Музейлэн тусыз, пуштросэз пумысен Екатеринбургысь Музей ужъёсъя институтэз малпаськыны куризы ини. Музей сярысь кенешозы на Удмуртиысь Писательёслэн союзэнызы, тодосчиосын, Национальной библиотекаен. В. Соловьёв верамъя, одӥгзэ кабинетэз архив карыны чаклало, улонысь кошкем писательёслэсь рукописьёссэс рос-прос утьыны мед луоз шуыса. Анастасия Шумилова  